РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-400/22

23. јануар 2022. године

Б е о г р а д

З А П И С Н И К

38. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 23. ЈАНУАРА 2022. ГОДИНЕ

Седница је почела у 19.25 часова.

Председавао је Владимир Димитријевић, председник Републичке изборне комисије.

Седници су присуствовали чланови Републичке изборне комисије: Зоран Лукић, Никола Јелић, Џемил Сијарић, Марија Ђоковић, Владимир Јестратијевић, Бранкица Јовић, Миљкан Карличић, Владимир Матић, Срђана Видовић, Милош Томашевић, Жељка Радета и Мирослав Васић; заменици одсутних чланова: Вељко Перовић, Бранибор Јовичић, Весна Стојковић, Нада Јелић, Бела Буташ, Александар Чамагић, Марина Марковић и Срђан Зораја; заменици присутних чланова: Енис Зековић, Џемил Диванефендић, Горан Дилпарић, Горан Михајловић и Борис Бутулија, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Немања Поповић, Марко Јанковић, Весна Миздрак, Јелена Миленковић, Ђула Ладоцки, Татјана Китановић, Ђорђе Павловић, Вељко Одаловић и Бисерка Живковић, као и др Миладин Ковачевић; заменици присутних чланова: Маја Пејчић, Марина Ђукановић, Милован Амиџић, Марко Кулић, Гордана Радић Поповић, Зорица Симеуновић и Марица Бурсаћ; заменици одсутних чланова: Милош Срећковић и Срђан Сандић.

Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Ана Трифуновић и Јелена Јевтић, овлашћени посматрачи Удружења Грађани на стражи и Емилија Орестијевић, овлашћени посматрач Удружења Цесид.

На предлог председника, Комисија је, једногласно (21 за) и без дискусије, утврдила следећи

Д н е в н и р е д:

1. Одлучивање о приговору гласача Биљане Николић из Чачка (02 Број: 014-375/22 од 21. јануара 2022. године);

2. Одлучивање о приговору гласача Дејана Васића из Шапца (02 Број: 014-376/22 од 21. јануара 2022. године);

3. Одлучивање о приговору гласача Дејана Васића из Шапца (02 Број: 014-377/22 од 21. јануара 2022. године);

4. Одлучивање о приговору гласача Дејана Васића из Шапца (02 Број: 014-378/22 од 21. јануара 2022. године);

5. Одлучивање о приговору гласача Босиљке Ковачевић из Шапца (02 Број: 014-379/22 од 21. јануара 2022. године);

6. Одлучивање о приговору гласача Момира Радића из Београда (02 Број: 014-182/22-3 од 22. јануара 2022. године);

7. Р а з н о.

**Прва тачка дневног реда** – Одлучивање о приговору гласача Биљане Николић из Чачка

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

Истакао је да је приговор примљен 21. јануара 2022. године у 10.20 часова и да је послат поштом, препорученом пошиљком са датумом предаје пошти 17. јануара 2022. године, да је поднет због повреде гласачког права на гласачком месту број 47. на територији града Чачка, да подносилац приговора истиче да је дошло до грубе неправилности која се огледа у томе што теренска комисија по уредној пријави није изашла на адресу становања мајке подносиоца приговора те да је увидом у евиденцију гласача пронашла фалсификован потпис своје мајке и да предлаже Републичкој изборној комисији да поништи све радње на гласачком месту број 47. и одреди време новог гласања.

Напоменуо је да је приговор благовремен, али да се треба сматрати поднетим од неовлашћеног лица.

У дискусији су учествовали Владимир Матић, Срђана Видовић, Жељка Радета и Владимир Димитријевић.

Комисија је, већином гласова (14 за, седам чланова није гласало), донела решење којим се приговор одбацује као поднет од неовлашћеног лица, у предложеном тексту.

**Друга тачка дневног реда** – Одлучивање о приговору гласача Дејана Васића из Шапца

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор примљен 21. јануара 2022. године у 10,50 часова и да је послат поштом, препорученом пошиљком са датумом и временом предаје пошти 18. јануара 2022. године у 18 часова, да је поднет због неправилности у спровођењу републичког референдума ради потврђивања Акта о промени Устава Републике Србије одржаног 16. јануара 2022. године, да подносилац приговора наводи да у својству бирача подноси приговор због повреде бирачког права; да гласачки одбор није уписао његов приговор у записник, нити је њему лично дозволио да упише приговор у записник и да се потпише, те да због наведене неправилности предлаже надлежној Комисији за спровођење референдума односно Поткомисији да у целости поништи изјашњавање на наведеном гласачком месту, а потом да се одреди време поновног изјашњавања грађана.

Напоменуо је да је приговор благовремен и поднет од овлашћеног лица, али да сматра да је неоснован.

У дискусији су учествовали Владимир Матић, Мирослав Васић и Владимир Димитријевић.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора гласала су два члана Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Трећа тачка дневног реда** –Одлучивање о приговору гласача Дејана Васића из Шапца

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор (означен као Приговор бр. 2) примљен 21. јануара 2022. године у 10,50 часова и да је послат поштом, препорученом пошиљком са датумом и временом предаје пошти 18. јануара 2022. године у 18 часова, да је поднет такође због неправилности у спровођењу републичког референдума ради потврђивања Акта о промени Устава Републике Србије одржаног 16. јануара 2022. године, да подносилац приговора наводи да је тога дана покушао да оствари своје бирачко право на бирачком месту бр. 2 у граду Шапцу на ком је уписан у бирачки списак; да је одмах по пријему гласачког листића приметио да постоји проблем са разумљивошћу текста референдумског питања, јер у питању није наведено о ком акту се недвосмислено ради и каква промена Устава Републике Србије је по среди; да је у својству гласача доведен у заблуду и да сматра да је повређено његово лично изборно право неприкладним референдумским питањем; да предлаже да се због наведене неправилности у спровођењу референдума у целости поништи изјашњавање на предметном гласачком месту и да се потом одреди време поновног изјашњавања грађана. С друге стране, предлаже да Републичка изборна комисија, уколико се успостави да је исто питање било одштампано на гласачким листићима на више бирачких места, поништи читав референдум и да одреди време поновног изјашњавања грађана.

Напоменуо је да је приговор благовремен и поднет од овлашћеног лица, али да сматра да је неоснован.

Није било дискусије.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора није гласао ниједан члан Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, с тим да ће се писмени отправак решења израдити према достављеном предлогу решења.

**Четврта тачка дневног реда** –Одлучивање о приговору гласача Дејана Васића из Шапца

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор (означен као Приговор бр. 3) примљен 21. јануара 2022. године у 10,50 часова и да је послат поштом, препорученом пошиљком са датумом и временом предаје пошти 18. јануара 2022. године у 18 часова, да је поднет такође због неправилности у спровођењу републичког референдума ради потврђивања Акта о промени Устава Републике Србије одржаног 16. јануара 2022. године, да подносилац приговора наводи да је 18. јануара 2022. године око 17,30 часова имао намеру да изјави приговор надлежној поткомисији за град Шабац, да је председник Поткомисије одбио да прими приговор по основу застарелости, нагласивши да му је речено да не прима приговоре ако протекне 24 часа од тренутка затварања биралишта; да подносилац приговора заузима став да је његово изборно право повређено неправилним ускраћивањем рока за приговор и да је председник Комисије био дужан да прими приговор чак и након пет година од тренутка затварања биралишта; да због наведене неправилности у спровођењу референдума предлаже надлежној Комисији за спровођење референдума односно Поткомисији да у целости поништи изјашњавање на наведеном гласачком месту, а потом да се одреди време поновног изјашњавања грађана.

Напоменуо је да је приговор благовремен и поднет од овлашћеног лица, али да сматра да је неоснован.

У дискусији су учествовали Владимир Матић и Владимир Димитријевић.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора гласао је један члан Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Пета тачка дневног реда** – Одлучивање о приговору гласача Босиљке Ковачевић из Шапца

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

Истакао је да је приговор примљен 21. јануара 2022. године у 10,50 часова и да је послат поштом, препорученом пошиљком са датумом и временом предаје пошти 18. јануара 2022. године у 18 часова, да је поднет због неправилности у спровођењу републичког референдума ради потврђивања Акта о промени Устава Републике Србије одржаног 16. јануара 2022. године, да подносилац приговора наводи да је тога дана покушала да оствари своје бирачко право на бирачком месту бр. 2 у граду Шапцу на ком је уписана у бирачки списак; да је одмах по пријему гласачког листића приметила да постоји проблем са разумљивошћу текста референдумског питања, јер у питању није наведено о ком акту се недвосмислено ради и каква промена Устава Републике Србије је по среди; да је у својству гласача доведена у заблуду и да сматра да је повређено њено лично изборно право неприкладним референдумским питањем; да предлаже да се због наведене неправилности у спровођењу референдума у целости поништи изјашњавање на предметном гласачком месту и да се потом одреди време поновног изјашњавања грађана. С друге стране, предлаже да Републичка изборна комисија, уколико се успостави да је исто питање било одштампано на гласачким листићима на више бирачких места, поништи читав референдум и да одреди време поновног изјашњавања грађана.

Напоменуо је да је приговор благовремен и поднет од овлашћеног лица, али да сматра да је неоснован.

Није било дискусије.

Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

За усвајање приговора није гласао ниједан члан Комисије.

С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Шеста тачка дневног реда** – Одлучивање о приговору гласача Момира Радића из Београда

У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен.

Истакао је да је приговор примљен 22. јануара 2022. године у 13,15 часова, да је поднет преко Изборне комисије Градске општине Стари град у граду Београду која је приговор примила 17. јануара 2022. године.

Напоменуо је да је гласач Момир Радић приговор истоветне садржине већ поднео непосредно Комисији 17. јануара 2022. године у 13.43 часова, да је Комисија о истом приговору одлучивала на 35. седници одржаној 18. јануара 2022. године, те да је подносилац приговора против тог решења поднео жалбу Управном суду, у складу с чим би овај поновљени приговор требало да буде одбачен, сходно члану 92. став (1) тачка 5) Закона о општем управном поступку.

Није било дискусије.

Комисија је, већином гласова (17 за, четири нису гласала), донела решење којим се приговор одбацује, у предложеном тексту.

**Седма тачка дневног реда** – Разно

Председник Комисије је констатовао да се у 20.00 часова завршава поновно гласање на републичком референдуму на девет гласачких места.

Седница је завршена у 19.56 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић